b'\n_START_ARTICLE_\nMe\xc5\xa1ani pevski zbor Jakob Petelin Gallus\n_START_SECTION_\nZgodovina\n_START_PARAGRAPH_\nZbor je bil ustanovljen leta 1960. Ustanovitelj France Cigan ga je zasnoval kot pevski zbor, ki zdru\xc5\xbeuje pevke in pevce iz vseh dolin ju\xc5\xbene Koro\xc5\xa1ke, iz Ro\xc5\xbea, Podjune in Zile. Sede\xc5\xbe zbora je v Celovcu.\n_START_SECTION_\nProjekti\n_START_PARAGRAPH_\nPoslanstvo zbora je gojiti predvsem slovensko posvetno in cerkveno narodno in umetno pesem ter \xc5\xa1iriti zborovsko literaturo koro\xc5\xa1kih sode\xc5\xbeelanov. Vklju\xc4\x8den je v Kr\xc5\xa1\xc4\x8dansko kulturno zvezo. Desetletja je bil Gallus edini slovenski zbor v Celovcu. Leta 2006 je prejel duhovnik, skladatelj in pedagog ter dolgoletni pevovodja zbora, Jo\xc5\xbee Ropitz, 27. Tischlerjevo nagrado. Leta 2010 je bil odlikovan z medaljo Orlanda di Lassa, ki mu jo je podelila Zborovska zveza katoli\xc5\xa1ke Cerkve Allgemeiner C\xc3\xa4cilien-Verband._NEWLINE_Dne 4. oktobra 2015 smo v prepolni dvorani celov\xc5\xa1kega Doma glasbe predstavili projekt \xe2\x80\x9eZgodbe slovenskih pesmi na Koro\xc5\xa1kem\xe2\x80\x9c, v katerem je opisanih 20 slovenskih ljudskih pesmi z iz\xc4\x8drpnimi informacijami, prevodi in opisi v nem\xc5\xa1kem jeziku.\n_START_SECTION_\n"Unser Land"\n_START_PARAGRAPH_\nSkupaj z drugimi zbori, predvsem z zborom Kammerchor Klagenfurt-W\xc3\xb6rthersee, je nastopal pri flash mobu na Celov\xc5\xa1kem kolodvoru. S tem je sooblikoval za\xc4\x8detek iniciative dru\xc5\xa1tva "Unser Land - Na\xc5\xa1a de\xc5\xbeela", katerega cilj je premagati zapreke, ki so v preteklosti nastale med obema narodnima skupnostima na avstrijskem Koro\xc5\xa1kem. Na koncertu dru\xc5\xa1tva "Unser Land" oktobra 2012 je zbor zapel v veliki dvorani Celov\xc5\xa1kega sejmi\xc5\xa1\xc4\x8da nove skladbe, med njimi pesem Jo\xc5\xbeeta Ropitza na besedilo Nine Zdovc z naslovom "Spomin". Celov\xc5\xa1ki ORF je ves koncert prena\xc5\xa1al na predve\xc4\x8der avstrijskega dr\xc5\xbeavnega praznika. Tudi RTV Slovenija je iz\xc4\x8drpno poro\xc4\x8dal o tej uspe\xc5\xa1ni predstavi. Skupno z zborom Kammerchor Klagenfurt-W\xc3\xb6rthersee ter s pevci Dvojezi\xc4\x8dne Vi\xc5\xa1je \xc5\xa1ole za gospodarske poklice je Gallus sooblikoval praznovanje 10. oktobra 2014 na De\xc5\xbeelnem dvorcu v Celovcu._NEWLINE_130 pevk in pevcev, \xc4\x8dlanov komornega zbora Kammerchor Klagenfurt, Mepz Jakob Petelin Gallus in zbora A-Capella Chor Villach je 10.10.2015 v okviru de\xc5\xbeelnega praznovanja 95. obletnice plebiscita skupaj s 70 instrumentalisti orkestra Alpe-Adria-Landesjugendsymphonieorchester predvajalo trijezi\xc4\x8dno trilogijo G\xc3\xbcnther-ja Antesberger-ja, Evropsko himno in Himno sprave \xe2\x80\x9eK\xc3\xa4rnten/Koro\xc5\xa1ka Heimat im S\xc3\xbcden\xe2\x80\x9c.\n_START_SECTION_\nSodelovanje preko meja\n_START_PARAGRAPH_\nGallus je prijateljsko povezan z raznimi slovenskimi zbori v mati\xc4\x8dni Sloveniji pa tudi v tujini, tudi z istoimenskim me\xc5\xa1anim pevskim zborom iz Trsta. V soboto 19. novembra 2011 je zbor sodeloval na 53. reviji pevskih zborov "Cecilijanka 2011" v Kulturnem centru Lojze Bratu\xc5\xbe v Gorici, kjer so se predstavili zbori iz zamejstva in Slovenije. To revijo prireja Zveza slovenske katoli\xc5\xa1ke prosvete Gorica._NEWLINE_Ustoli\xc4\x8denje karantanskega kneza, kantato ustanovitelja zbora, Franceta Cigana, je izvajal zbor skupaj z Me\xc5\xa1anim pevskim zborom \xc5\xbeupnije Prevalje in njihovim zborovodjo Jo\xc5\xbekom Kertom na Prevaljah, v Borovljah in v ljubljanski stolnici sv. Nikolaja pa pod taktirko lastnega pevovodje, Dominika Hudla v petek, 24. junija 2011 po ma\xc5\xa1i za domovino. Sodelovali so tudi solisti\xc4\x8dni glasbeniki iz Slovenije. Zgodovinsko ozadje kantate temelji na \xc5\xa1tudiji zgodovinarja in akademika Boga Grafenauerja.\n_START_SECTION_\nCerkvena glasba\n_START_PARAGRAPH_\nGallus oblikuje vsako leto januarja nedeljsko bogoslu\xc5\xbeje v Celov\xc5\xa1ki slovenski \xc5\xbeupniji v kapeli Provincialne hi\xc5\xa1e \xc5\xa0olskih sester, v postu ve\xc4\x8derno ma\xc5\xa1o V \xc4\x8dast s trnjem kronani glavi v Celov\xc5\xa1ki mestni cerkvi ter v maju ve\xc4\x8derno bogoslu\xc5\xbeje v Celov\xc5\xa1ki stolnici. Koncertne turneje: ZDA v letih 1976, 1988 in 1996; Argentina leta 1992; Avstralija leta 1994; Ukrajina leta 2001 ter zadnja leta mnoge dr\xc5\xbeave v Evropi.'